贈黄任道
作者：王令
朝代：宋

paragraphs: 長河之流幾萬里，駭若瀉自天上來。
奔湍衝山拔地走，直有到海無邪回。
人之所觀乃流沬，猶以激射憂天摧。
想其根源發聲勢，如縱烈火燒千雷。
古來走死萬萬脚，竟莫識自何來哉。
我疑鴻荒混沌日，冲破天地之元胎。
夸娥揺頭巨靈走，避不敢道曾疏開。
鋤耰之成乃畎澮，欲計議此誠可咍。
長帆大艦不敢絕，尚恐飄去無垠涯。
愚兒脚慣踏潢潦，安敢逆此加泝洄。